हम सभी को आज संजय जी के साथ खड़े रहने की जरूरत है। जो लोग चाहते हैं कि लेखकों को बांध दिया जाए, डरा दिया जाए, धमका दिया जाए, ऐसे लोगों को रोकने की जरूरत है। राजनीति को आलोचना तो सहनी ही पड़ेगी। जहाँ विपक्ष कमजोर होता है, वहां अखबार और मीडिया ही सशक्त भूमिका निभाते हैं। दुर्भाग्यवश मध्यप्रदेश में भी कांग्रेस एक कमजोर विपक्ष के रूप में ही रहा और कलमकारों ने सरकार को झिंझोडे़ रखा। अब एक कमजोर विपक्ष के कमजोर सिपाही सशक्त विपक्ष को अंगुली दिखा रहा है। ये आक्षेप केवल संजय जी पर नहीं लगा है, बल्कि उन सभी पर लगा है, जो देश के एक विचार देना चाहते हैं, जो देश के लिए सोचने पर जोर दे रहे हैं, जो अतिवादी ताकतों के खिलाफ सिर उठा रहे हैं, जो काम कर रहे हैं सिर्फ और सिर्फ लोक कल्याण के लिए और जिसका अंतिम उद्देश्य है अंतिम व्यक्ति का हित। इसलिए ये आक्षेप आप पर भी है, हम पर भी है। इसका प्रतिकार, इसका विरोध जरूरी है। मैं तो उनका शिष्य और सहयोगी रहा हूं किंतु देश के जाने-माने साहित्यकार और आलोचक विजयबहादुर सिंह की सुन लीजिए, वे कहते हैं-“ विचारों के धरातल पर हम दोनों यानि संजय और मैं- लगभग अलग-अलग हैं। फिर भी संजय द्विवेदी का घर-परिवार मेरा अपना घर-परिवार है, पर उस तरह नहीं जैसा कि सत्ता पक्ष और विपक्ष हुआ का परस्पर हुआ करता है। संजय चाहते हैं मेरा भी गौरव बढ़े और मैं हर पल सोचा करता हूं कि संजय अभ्युदय के श्रेयकारी पथ पर चलते रहें। लेकिन इससे बड़ा सच यह है कि हम दोनों का भरोसा उस लोकतंत्र में है, जो न तो असहमतियों के बगैर बनता न ही बगैर ईमानदार साझेपन के। हम दोनों ईमानदार हैं कि नहीं, कहना कठिन है पर साझेपन की गहरी जरूरत को महसूस करते हुए हम तिरंगे के तीनों रंगों को अपना सामूहिक रंग मानते हैं। इस अर्थ में स्वतंत्र होकर भी हम कहीं से सांप्रदायिक नहीं जिससे कठिन और हिंसक असहिष्णुता पनपती है।” (संदर्भः मीडिया विमर्श, सितंबर,2013, पेज-12)